# Latinovits Zoltán - A színészkirály



## **Született: Budapest, 1931. szeptember 9.**

*Tört fényű kagylókkal érkeztem a világra, babonás füvekkel, virágszirmokkal, ördögfintorral, gömbölyű boszorkánykavicsokkal. Felhők, napok, csillagok szikráinak barlanghomályos rajzát hurcoltam magammal, elkezdett kanyaros vonalakat, kis görcsös köröket, befejezetlen görbéket.*

Önvallomás

## **Elhunyt: Balatonszemes, 1976. június 4**.

Vándor, ki erre jársz,

Sírj vagy nevess,

Zokogó víz Balatonszemes

Fái görcsben a tóra hajolnak,

Hatalmas nagy fia holtán

Ki voltál Latinovits Zoltán.

Pünkösdi lángnyelv júniusi szélben

Lecsap a habokra, parányi vakokra

Boldog vagonokra.

Napfogyatkozás egy júniusi éjben.

Sírfelirata a balatonszemesi temetőben.

# Az összeférhetetlen

"Igazságomból nem engedtem soha, káros szenvedélyem a dohányzás, meg az, hogy tehetségtelen, ezért rosszakaratú emberekkel összeférhetetlen vagyok." Így mutatkozott be 1969. március 29-én Latinovits Zoltán az újvidéki magyaroknak.

Tudta, hogy összeférhetetlennek tartják, vállalta, hogy összeférhetetlen. Mert gyűlölte a tehetségtelen és ezért rosszakaratú embereket, akik saját sikertelenségükért másokon, a tehetségeseken, a becsületesen élőkön, az eredményesen dolgozókon, az értéket alkotókon állnak nemtelen bosszút.

"...összeférhetetlen vagyok. Mindazokkal szemben, akik nem értenek a szakmájukhoz, mégis gyakorolják, sőt vezető helyen gyakorolják - azokkal én nem tudok egyetérteni. Nem is fogok. Erre engem nem lehet rávenni." Sokan, sokféleképpen hallgatták a Magyar Rádióban 1967 karácsonyán elhangzott nyilatkozatát. Sokan rajongtak az üstökösként érkezett színészért. Sokan utálták a hirtelen híressé lett vidéki krakélert.

A nagyhatalmú szakszervezeti titkárrá előléptetett harmadrendű színész, a tehetségtelen katonatisztből párthatározattal fabrikált kulturális miniszter, a szolgalelkűségéért színházigazgatói stallummal jutalmazott gerinctelen pártkatona okkal érezte úgy: Latinovits Zoltán összeférhetetlen, izgága, ártó szellem. Mert ha Latinovits Zoltánnak igaza van, ha a szakszervezeti titkár, a kulturális miniszter, a színházigazgató valóban tehetségtelen és ezért rosszakaratú és rossz vezető, akkor nekik a süllyesztőben a helyük. De a tehetségtelen és ezért rosszakaratú emberek foggal-körömmel szoktak ragaszkodni a megszerzett pozícióhoz, ranghoz, hatalomhoz.

A törpék nem kedvelik a náluk két fejjel magasabb embert. Az erkölcstelenek, a törött gerincűek nem szeretik a becsületeseket, az emelt fővel élőket.

A tehetségtelen és ezért rosszakaratú hatalombitorlókat dühíti, ha valaki tehetségtelenségükre, kártékonyságukra emlékezteti őket.

Akik nem értenek a szakmájukhoz, mégis gyakorolják, sőt vezető helyen gyakorolják, azok gyűlölik azokat, akik igazságukból nem engednek soha, és nem hajlandók a hatalomtól félni, a hatalmaskodóknak engedelmeskedni.

Latinovits Zoltán tudta, miért tartják őt összeférhetetlennek a törpék, a törött gerincűek, a tehetségtelen és ezért rosszakaratú szakszervezeti titkárok, színházigazgatók, politikusnak álcázott pártmunkások.

Tudta, mit akar, tudta, mi szeretne lenni: "Játszó-ember. Hívő-ember. Gyerek-ember."

Színész volt, Magyarországon élt 1956 után, szívében egy letiport, vérbe fojtott forradalom és szabadságharc emlékével. Tudta, miért nevezik a rend csendjének az alattvalók némaságát. De nem volt alattvaló. És nem akart néma lenni.

Játszó-ember volt: élte az életet, a boldogságteremtés volt színész létezése értelme, célja. Hívő-ember volt: a szakadék szélén állva 1967. december 12-én éjszaka így imádkozott: "Az életnek örülni kell. Nekünk itt dolgunk van. Lenni, itt: százszorta lenni... Itt nekünk lenni kell, hogy élet legyen." Gyerek-ember volt: hitt a mindig újrakezdésben, hitt a holnap álmaiban, hitt a feltámadásban. 1967 decemberében rögtönözve fogalmazott imádságát így fejezte be: "Hiszek egy Istenben, hiszek egy Hazában, hiszek Magyarország feltámadásában. Ámen. Isten, segíts!"

De Latinovits Zoltán Magyarországon élt, 1956 után, szívében egy letiport, vérbe fojtott forradalom és szabadságharc emlékével.

Tudta, mit akar, tudta, mit szeretne: "Szeretnék egy boldog, demokratikus, szabad országban boldog és kiegyensúlyozott embereket látni, és szeretném, ha a világ megtudná, hogy mit érünk." 1959. szeptember 16-án fogalmazott így egy barátjának írott levélben a pályakezdő színész.

Még füstölögtek a romok, az akasztófákon halottakat himbált a rosszkedvű szél. De Latinovits Zoltán boldog országról álmodott.

Diktatúrában éltünk, fegyverek árnyékában - aki életben akart maradni, hallgatott. De Latinovits Zoltán azt remélte: lesz még egyszer Magyarországon demokrácia - egyenlőség, testvériség, szabadság.

Megszállt ország voltunk, tankokkal leigázott szovjet gyarmat. De Latinovits Zoltán szabadság-áhítattal hitt Magyarország feltámadásában.

Színész volt. Játszó ember. Hívő ember. Gyerekember.

Játszott - nekünk. Hitt - helyettünk. Gyerek maradt - értünk.

Állva halt meg 1976. június 4-én, amikor - mint gyerekkorában - fel akart ugrani a balatonszemesi állomás felé gördülő, már lassító vonat negyedik kocsijának hátsó lépcsőjére.

Elpergett harminc év, nagyot változott azóta a világ.

De néha még halljuk Rómeó-Latinovits hangját, amint szerelmes szavakkal zsongja körül a Capulet-ház erkélyén álló, holdfényben tündöklő Júliát.

Megszólít Ványa bácsi-Latinovits, élete keserű felismeréséről mesél: elhibázta, és már nincs ereje újrakezdeni.

Újra és újra gondosan terített ebédlőasztalhoz ül Szindbád-Latinovits, és mi elbűvölve figyeljük a hatalmas csontból kihulló velő furcsa imbolygását a porcelántányér közepén, miközben Szindbád arról mereng: vajon a fácánsült olasz vagy magyar gesztenyével ízletesebb, zamatosabb?

Latinovits Zoltán színész volt: játszó-ember, hívő-ember, gyerek-ember.

És összeférhetetlen! Mert amikor kötelező volt beállni a sorba, ő a maga választotta úton járt. Amikor államilag népszerűsített divat lett az Isten tagadása, akkor sem felejtett el imádkozni. Amikor pártkatonák talmi egyenruhába öltöztették az emberek álmait, Latinovits Zoltánnak volt bátorsága a gyermeki lélek tisztaságával álmodni a jövőről: "Szeretnék egy boldog, demokratikus, szabad országban boldog és kiegyensúlyozott embereket látni.

Latinovits Zoltán harminc éve halott. Színész volt: játszott, imádkozott, álmodott.

Gyönyörködjünk a játékában, őrizzük szívünkben a hitét, emlékezzünk az álmaira!

Szigethy Gábor

Forrás: http*://ujember.katolikus.hu/Archivum/2006.06.04/1102.html*

# Filmszerepei

**Filmcím szerep bemutatás éve**

Az ötödik pecsét Civilruhás 1976

141 perc a befejezetlen mondatból Wavra professzor 1975

A Pendragon legenda Dr. Bátky János 1974

A dunai hajós Monseniur Boris 1974

A magyar ugaron Zilahy Kálmán - tanár 1973

És mégis mozog a föld Bálvándy báró 1973

A lámpás pap 1972

Volt egyszer egy család Géza 1972

Csárdáskirálynő Miska 1971

Szindbád Szindbád 1971

A legszebb férfikor Alker Tamás 1971

Szerelmi álmok herceg 1970

Utazás a koponyám körül Karinthy Frigyes, az író 1970

Isten hozta, őrnagy úr! Őrnagy 1969

Az alvilág professzora Gálffy alezredes 1969

Alfa Rómeó és Júlia Vili 1969

Az örökös Geréb Róbert 1969

Hazai pálya Köves Béla, csapatkapitány 1969

Komédia a tetőn Géza 1969

A nagy kék jelzés Abay 1969

Régi nyár Baron János Pataky 1969

Keresztelő Gócza Menyhért 1968

Falak Ambrus László 1968

Egri csillagok Varsányi Imre 1968

Kártyavár Dr. Bán 1968

Egy szerelem három éjszakája Menyhért 1967

Fiúk a térről Somos doktor 1967

Tanulmány a nőkről Balogh Sándor 1967

Mélyrétegben 1967

Kárpáthy Zoltán Szentirmay Rudolf 1966

Aranysárkány Fóris 1966

És akkor a pasas... A főnök 1966

Hideg napok Büky őrnagy 1966

Egy magyar nábob Szentirmay Rudolf 1966

Minden kezdet nehéz 1966

Az orvos halála Narrátor 1966

Sok hűség semmiért Szobrász 1966

Fény a redőny mögött 1965

Iszony 1965

Sellő a pecsétgyűrűn I. Borsy Kálmán 1965

Szegénylegények Veszelka Imre 1965

Karambol Weber István 1964

Fotó Háber Csiky Gábor 1963

Oldás és kötés Járom Ambrus dr. 1963

Pacsirta Miklós 1963

Az aranyember Krisztyán Tódor 1962

Kertes házak utcája János 1962

Gyalog a mennyországba Imre 1959